Presidenti Bush ndodhet në Gjermani në fillim të një turneu një-javor në Evropë
Presidenti do të marrë pjesë edhe në takimin e Grupit të 8 vendeve më të industrializuara, që do të zhvillohet në Rusi
Presidenti Bush e fillon vizitën e tij në Gjermani me një takim me kancelaren Angela Merkel në zonën zgjedhore që ajo ka përfaqësuar në parlament që pak kohë pas bashkimit të Gjermanisë. Vëzhguesit politikë vendorë e krahasojnë zgjedhjen personale të mikpritjes së kancelares me praktikën e presidentit Bush, i cili i fton udhëheqësit botërorë në fermën e tij në Teksas. Menuja në këtë rast është: derr i egër i prekur në hell. Këshilltari i Sigurimit Kombëtar i Shtëpisë së Bardhë Stephen Hedley thotë se kjo i jep mundësi presidentit të krijojë lidhje më personale me kancelaren e re gjermane. Pas Gjermanisë, presidenti Bush do të shkojë në Rusi për një takim me presidentin Vladimir Putin, i cili pritet të përqendrohet në përpjekjet për ta bindur Iranin të ndërpresë pasurimin e uraniumit. Zyrtarë të Shtëpisë së Bardhë thonë se këto bisedime do të diskutohet edhe rreth provave me raketa të Koresë së Veriut kohët e fundit dhe si të trajtohet çështja e armëve bërthamore të Penianit përmes bisedimeve gjashtë-palëshe që përfshijnë Korenë e Veriut, Korenë e Jugut, Shtetet e Bashkuara, Rusinë, Kinën dhe Japoninë. Në Shën Petersburg, presidenti Bush dhe presidenti Putin do të marrin pjesë në takimin e Grupit të Tetëshes me udhëheqës të Japonisë, Britanisë, Gjermanisë, Francës, Italisë dhe Kanadasë. Presidenti Putin ka zgjedhur tre përparësi për këtë takim: siguria e energjisë, lufta kundër sëmundjeve infektive dhe arsimi. Megjithatë, çështjet e Iranit dhe Koresë së Veriut ka të ngjarë të mbizotërojnë bisedimet, ndërkohë që Rusia dhe Kina vazhdojnë të kundërshtojnë vendosjen e sanksioneve ekonomike kundër Iranit dhe Koresë së Veriut. //ze